CELEX: 32014D0927
Language: et
Date: 2014-12-17 00:00:00
Title: 2014/927/EL: Komisjoni rakendusotsus, 17. detsember 2014 , millega muudetakse rakendusotsust 2013/770/EL, et muuta nimi Tarbija-, Tervise- ja Toiduküsimuste Rakendusamet nimeks Tarbija-, Tervise-, Põllumajandus- ja Toiduküsimuste Rakendusamet

18.12.2014   
            
            
               ET
            
            
               Euroopa Liidu Teataja
            
            
               L 363/183
            
         KOMISJONI RAKENDUSOTSUS,
   17. detsember 2014,
   millega muudetakse rakendusotsust 2013/770/EL, et muuta nimi Tarbija-, Tervise- ja Toiduküsimuste Rakendusamet nimeks Tarbija-, Tervise-, Põllumajandus- ja Toiduküsimuste Rakendusamet
   
      (2014/927/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artiklit 3,
   ning arvestades järgmist:
   
               (1)
            
            
               Komisjoni rakendusotsusega 2013/770/EL (2) asutas komisjon Tarbija-, Tervise- ja Toiduküsimuste Rakendusameti (edaspidi „amet”) ja tegi sellele ülesandeks liidu tarbija- ja tervisevaldkonna programmide haldamise ajavahemikus 2014–2020 ning nõukogu direktiiviga 2000/29/EÜ (3) ja Euroopa Parlamendi ja nõukogu määrusega (EÜ) nr 882/2004 (4) hõlmatud toiduohutusalaste koolitusmeetmete haldamise. Amet on tõestanud oma tõhusust ja tulemuslikkust.
            
         
               (2)
            
            
               Komisjon tegi 29. juuni 2011. aasta teatises „Euroopa 2020. aasta strateegia aluseks olev eelarve” (5) ettepaneku senisest enam kasutada olemasolevaid rakendusameteid liidu programmide rakendamiseks järgmise mitmeaastase finantsraamistiku raames.
            
         
               (3)
            
            
               Euroopa Parlamendi ja nõukogu määruse (EL) nr 1144/2014 (6) kohaselt siseturul ja kolmandates riikides rakendatavate põllumajandustooteid käsitlevate teavitus- ja müügiedendusmeetmete haldamine hõlmab selliste tehniliste projektide rakendamist, mis ei eelda poliitiliste otsuste tegemist ja nõuavad kogu projekti vältel tehnilise ja finantsekspertiisi kõrget taset.
            
         
               (4)
            
            
               Määruse (EÜ) nr 58/2003 artikli 3 lõike 1 kohaselt tehtud tasuvusanalüüs, (7) mille eesmärk oli hinnata liidu rahastamisprogrammide (2014–2020) rakendamisega seotud teatavate ülesannete rakendusametitele delegeerimise kulusid ja tulusid, hõlmas määruse (EL) nr 1144/2014 kohaste ülesannete haldamist. Komisjon kohandas tasuvusanalüüsi, et tõhusust täiendavalt suurendada, ja komisjoni tasandil vähendati veelgi personali, et tagada eelarve üldine neutraalsus, tasakaalustades rakendusametites lisapersonaliga seotud suurenenud kulusid vastava vahendite vähendamisega komisjonis. Seda tehes võeti juba arvesse nimetatud kava delegeerimisega seotud vahendeid. Tasuvusanalüüsist nähtus, et põllumajandustooteid käsitlevate teavitus- ja müügiedendusmeetmetega seotud teatavate rakendamisülesannete usaldamine ametile annaks märkimisväärset kvalitatiivset ja kvantitatiivset kasu võrreldes sellega, kui kõnealuseid aspekte hallataks komisjonis. Nimetatud ülesanded on ameti praeguse volitusega temaatiliselt kooskõlas. Amet on juba täiendanud nende ülesannetega vahetult seotud pädevust, oskusi ja võimekust. Kuna amet on suhteliselt väike, sobivad sellele ülesanded, mis on seotud sarnaselt hallatava programmiga. Lisaks muudab ameti kaudu haldamine liidu sekkumise kõnealuses valdkonnas nähtavamaks. Uute ülesannete täitmisel on võimalik kasutada ameti olemasolevaid kommunikatsioonivahendeid. Uute ülesannete võtmisega hakkab amet haldama mahukamaid eelarveid ja laieneb tasemele, kus võib leida täiendavat sünergiat.
            
         
               (5)
            
            
               Määruse (EL) nr 1144/2014 vastuvõtmise ajakava tõttu ei hõlmanud ameti volitused, mis on sätestatud rakendusotsuses 2013/770/EL, uue programmiga seotud ülesannete delegeerimist.
            
         
               (6)
            
            
               Täiendavate ülesannete kajastamiseks tuleks amet muuta Tarbija-, Tervise-, Põllumajandus- ja Toiduküsimuste Rakendusametiks.
            
         
               (7)
            
            
               Seepärast tuleks otsust 2013/770/EL vastavalt muuta.
            
         
               (8)
            
            
               Käesoleva otsusega ette nähtud meetmed on kooskõlas rakendusasutuste komitee arvamusega,
            
         ON VASTU VÕTNUD KÄESOLEVA OTSUSE:
   Ainus artikkel
   Rakendusotsust 2013/770/EL muudetakse järgmiselt.
   
               1)
            
            
               Artikkel 1 asendatakse järgmisega:
               „Artikkel 1
               Asutamine
               Asutatakse Tarbija-, Tervise-, Põllumajandus- ja Toiduküsimuste Rakendusamet (edaspidi „amet”) ja see asendab otsusega 2004/858/EÜ asutatud täitevametit ja on selle õigusjärglane alates 1. jaanuarist 2014 kuni 31. detsembrini 2024 ning selle põhikirja reguleeritakse määrusega (EÜ) nr 58/2003.”
            
         
               2)
            
            
               Artikli 3 lõike 1 esimesse lõiku lisatakse punkt d:
               
                           „d)
                        
                        
                           siseturul ja kolmandates riikides rakendatavad põllumajandustooteid käsitlevad teavitus- ja müügiedendusmeetmed.”
                        
                     
         
      Brüssel, 17. detsember 2014
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 11, 16.1.2003, lk 1.
   
      (2)  Komisjoni rakendusotsus 2013/770/EL, 17. detsember 2013, millega asutatakse Tarbija-, Tervise- ja Toiduküsimuste Rakendusamet ning tunnistatakse kehtetuks otsus 2004/858/EÜ (ELT L 341, 18.12.2013, lk 69).
   
      (3)  Nõukogu direktiiv 2000/29/EÜ, 8. mai 2000, taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.7.2000, lk 1).
   
      (4)  Euroopa Parlamendi ja nõukogu määrus (EÜ) nr 882/2004, 29. aprill 2004, ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT L 165, 30.4.2004, lk 1).
   
      (5)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa 2020. aasta strateegia aluseks olev eelarve”, KOM(2011) 500 (lõplik).
   
      (6)  Euroopa Parlamendi ja nõukogu määrus (EL) nr 1144/2014, 22. oktoober 2014, siseturul ja kolmandates riikides võetavate põllumajandustoodete teavitus- ja müügiedendusmeetmete kohta, millega tunnistatakse kehtetuks nõukogu määrus (EÜ) nr 3/2008 (ELT L 317, 4.11.2014, lk 56).
   
      (7)  Tasuvusanalüüs, milles käsitletakse liidu programmidega (2014–2020) seotud teatavate rakendamisülesannete delegeerimist rakendusametitele (lõpparuanne 19. august 2013).